Il-faqar huwa l-istat fejn individwu, familja jew kommunità, m'għandhomx ir-riżorsi finanzjarji u essenzjali sabiex jgħixu ħajja adegwata (standard of living). Dan ifisser li d-dħul finanzjarju huwa tant baxx li l-persuna ma tkunx f'pożizzjoni li tista' tixtri l-bżonnijiet bażiċi ta' kull jum bħal ngħidu aħna ikel jew li jħallsu l-kera. Ħafna jaħsbu li l-faqar jeżisti biss f'pajjiżi tat-tielet dinja, però dan mhux il-każ. Fil-fatt, skond rapport maħruġ mill-Uffiċċju Nazzjonali tal-Istatistika (NSO) dwar id-dħul u l-kundizzjonijiet tal-għajxien (SILC), f'Malta hawn aktar minn mitt elf persuna li huma f'risku ta' faqar. Dan jiġifieri aktar minn mitt elf persuna li jgħixu fid-djar għandhom dħul annwali ta' inqas minn €9,744 (fl-2020). Aktar minn mitt elf persuna li jgħixu fid-djar, jew aħjar 19.9% tal-popolazzjoni fil-gżejjer Maltin, għandhom dħul ta' madwar €800 fix-xahar. Ta' kuljum, il-YMCA Malta tiltaqa' ma' persuni u familji li għal xi raġuni jew oħra ma jlaħħqux mall-ispejjeż ta' kuljum. Tiltaqa' ma' nies, fost oħrajn, li m'għandhomx biex jixtru l-mediċini, ġenituri li ma jistgħux jixtru l-uniformijiet għall-uliedhom u bżonnijiet oħra akkademiċi, u persuni li lanqas għandhom flus sabiex jixtru l-biljett tat-trasport pubbliku. Niltaqgħu ukoll ma' familji li tant huma f'sitwazzjoni ta' faqar estrem li ta' kuljum iridu jiddeċiedu jekk jistgħux jipprovdu l-ikel lill-uliedhom jew iħallsu l-kera fl-aħħar tax-xahar. Barraminnhekk, f'Malta hawn numru konsiderevoli ta' tfal u adoloxxenti li f'dawn l-aħħar sentejn ma setgħux jattendu għal-lezzjonijiet tal-iskola b'mod virtwali minħabba l-fatt minħabba li l-familja m'għandiex il-mezzi sabiex ikollhom konnessjoni tal-internet u/jew laptop. Dawn huma biss ftit mill-bosta problemi li persuni li qed jgħixu fil-faqar jesperjenzaw ta' kuljum. Huwa faċli li wieħed jipponta subgħajh u jgħid li minn qed jgħix fil-faqar qiegħed f'din is-sitwazzjoni għax hu għażżien jew li saħansitra jinjora kompletament ir-realtajiet tal-lum. Huwa faċli li wieħed jgħid li l-faqar huwa biss propoganda tal-għaqdiet volontarju sabiex jieħdu aktar flus mill-istat u mit-taxxi tal-poplu w li mhux vera hawn persuni, familji u tfal li jgħixu fil-faqar. F'dan il-Milied mhux kulħadd għandu flus biex jixtri rigali lill-uliedu. Aqra wkoll: "Irrappurtawna li qed ngħixu f'garaxx u keċċewna" – familja Maltija Nhar il-25 ta' Diċembru hemm minn mhux se jkun qiegħed jiftaħ rigali, hemm min mhux se jkun qiegħed jiekol flimkien mall-familja tiegħu, hemm min se jkun qiegħed jgħix f'xelter flimkien ma’ nies oħra, hemm minn għalih se tkun ġurnata bħall-oħrajn. Tħallix dan il-Milied jgħaddi mingħajr ma’ tiftakar f’dawn il-familji, dawn it-tfal u żgħażagħ li wkoll għandhom ikollhom ftit ferħ biex itaffi t-tbatija li għaddejjin minnha. Bħalissa hemm sebat itfal jgħixu ġewwa x-xelters tal-YMCA Malta. Id-donazzjoni tiegħek għal din il-kampanja ‘ Christmas is Near … Homelessness is Real ’ se tkun qed tgħin lil dawk li qegħdin f’dawn id-djar tal-YMCA Malta sabiex dan il-Milied ikun wieħed speċjali. Ritratt: mill-filmat / YMCA Dan it-tagħrif twassal minn YMCA Malta.